|  |  |
| --- | --- |
|   | \*P/1880343\* |

**REPUBLIKA HRVATSKA**

SPLITSKO-DALMATINSKA ŽUPANIJA

GRAD SPLIT

Upravni odjel za komunalno gospodarstvo, redarstvo i mjesnu samoupravu

Odsjek za komunalne poslove

KLASA: 361-01/19-01/01

URBROJ: 2181/01-11-01/8-19-1

Split, 9. siječnja 2019. godine

 GRADSKOM VIJEĆU GRADA SPLITA

 - ovdje -

|  |  |
| --- | --- |
| **PREDMET :** | Nacrt prijedloga Odluke o komunalnom doprinosu |
| **PRAVNI TEMELJ:** | Na temelju članka 78. Zakona o komunalnom gospodarstvu („Narodne novine“ br. 68/18) i članka 36. Statuta Grada Splita („Službeni glasnik Grada Splita“ br. 17/09, 11/10, 18/13, 39/13, 46/13 – pročišćeni tekst i 11/18)   |
| **STRUČNA OBRADA:** | Upravni odjel za komunalno gospodarstvo, redarstvo i mjesnu samoupravu |
| **NADLEŽNOST ZA DONOŠENJE:** | Gradsko vijeće |
| **PROCJENA POTREBNIH SREDSTAVA ZA PROVOĐENJE AKTA**  | Za provedbu ove Odluke nije potrebno osigurati novčana sredstva iz proračuna |
| **IZVJESTITELJ:** | Damir Babić |

**IZRAĐIVAČ AKTA: P.O. PROČELNIK:**

Diana Galić, dipl. iur. Damir Babić, dipl. ing. građ.

Na temelju članka 78. Zakona o komunalnom gospodarstvu („Narodne novine„ br. 68/18) i članka 36. Statuta Grada Splita („Službeni glasnik Grada Splita“ br. 17/09, 11/10, 18/13, 39/13, 46/13 – pročišćeni tekst i 11/18) Gradsko vijeće Grada Splita na \_\_\_\_\_ sjednici, održanoj \_\_\_\_\_\_\_\_\_\_\_ 2018. g. donosi slijedeću

 **ODLUKU**

 **o komunalnom doprinosu**

1. **OPĆE ODREDBE**

 **Članak 1.**

 Ovom Odlukom utvrđuju se uvjeti i mjerila temeljem kojih se određuje visina i plaćanje komunalnog doprinosa u Gradu Splitu i to:

* područja zona u Gradu Splitu ovisno o pogodnosti položaja određenog područja za plaćanje komunalnog doprinosa,
* jedinična vrijednost komunalnog doprinosa utvrđena u kunama po m3 građevine za pojedine zone,
* način i rokovi plaćanja komunalnog doprinosa,
* opći uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

 **Članak 2.**

 Komunalni doprinos je novčano javno davanje koje se plaća za korištenje komunalne infrastrukture na području grada Splita i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom o komunalnom gospodarstvu nije propisano drukčije.

Komunalni doprinos je prihod Proračuna Grada Splita (u daljnjem tekstu: Grad), koji se koristi samo za financiranje građenja i održavanja komunalne infrastrukture.

 **Članak 3.**

 Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa. (u daljnjem tekstu: Obveznik).

 U slučaju da je građevna čestica iz prethodnog stavka ovoga članka u suvlasništvu, suvlasnici kao obveznici plaćaju komunalni doprinos u dijelu koji odgovara veličini njihovog suvlasničkog dijela, a suinvestitori kao obveznici plaćaju komunalni doprinos u jednakim dijelovima, ako se pisanim sporazumom ne dogovore drugačije.

 Grad Split ne plaća komunalni doprinos na svom području.

 **Članak 4.**

 Komunalni doprinos za zgrade obračunava se množenjem obujma zgrade koja se gradi ili je izgrađena, izraženog u kubnim metrima (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

 Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m2) s jediničnom vrijednošću komunalnog doprinosa u zoni u kojoj se građevina gradi ili je izgrađena.

 Ministar u čijem je djelokrugu komunalno gospodarstvo pravilnikom pobliže propisuje način utvrđivanja obujma i površine građevina u svrhu obračuna komunalnog doprinos

 **Članak 5.**

 Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

 Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.

 Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade, te na obračun komunalnog doprinosa za ozakonjene građevine.

**II. ZONE ZA PLAĆANJE KOMUNALNOG DOPRINOSA**

 **Članak 6.**

 Zone se određuju s obzirom na uređenost i opremljenost zone komunalnom infrastrukturom i položajne pogodnosi područja zone te se utvrđuje pet zona na području grada Splita, i to:

1. **ZONU** čini prostor gradskih kotareva i to: **Varoš, Meje, Grad, Lučac-Manuš, Bačvice, Trstenik, Mertojak, Žnjan do Puta Duilova;**
2. **ZONU** čini prostor gradskih kotareva i to: **Spinut, Lovret, Bol, Plokite, Sućidar, Lokve, Gripe, Split 3, Blatine-Škrape i Žnjan osim dijela I zone tj. od Puta Duilova do istočne granice GK Žnjan;**
3. **ZONU** čini prostor gradskih kotareva i to: **Brda, Ravne Njive, Kman, Kocunar, Pujanke i Visoka;**
4. **ZONU** čini prostor gradskih kotareva i mjesnih odbora i to: **Neslanovac, Mejaši, Kamen, Sirobuja, Šine i Stobreč;**
5. **ZONU** čini prostor mjesnih odbora i to: **Žrnovnica, Srinjine, Slatine, Gornje Sitno i Donje Sitno;**

Prostor IV zone u blizini gradskog odlagališta otpada na udaljenosti do 500 m od vanjskog oboda odlagališta, priključuje se V zoni obračuna komunalnog doprinosa i to samo u postupku uključivanja u pravni sustav nezakonito izgrađenih zgrada (legalizacija zgrada) i to isključivo do roka propisanog Zakonom o postupanju s nezakonito izgrađenim zgradama („Narodne novine“, broj 86/12, 143/13 i 65/17).

 U isti prostor uključene su sve zgrade koje su izgrađene unutar linije obruča koja se povlači 500 m od protupožarnog puta koji ide oko ruba odlagališta „Karepovac“, kao i sve zgrade koje ta linija dodiruje ili presijeca.

**III. JED**I**NIČNA VRIJEDNOST KOMUNALNOG DOPRINOSA**

 **Članak 7.**

Jedinična vrijednost komunalnog doprinosa određuje se u kunama po građevine po vrsti objekata i uređaja komunalne infrastrukture, ovisno o namjeni prostora ili građevine (koeficijenti Kn) i ovisno o zoni iz članka 6. ove Odluke (koeficijent Kz).

 **Članak 8.**

Koeficijent namjene po vrsti prostora ili građevine u pojedinim zonama utvrđuje se kako slijedi:

|  |  |  |  |
| --- | --- | --- | --- |
| zona | *stambeni* | poslovni | proizvodni |
| 1 | 1,0 | 1,0 | 1,0 |
| 2 | 1,0 | 1,0 | 1,0 |
| 3 | 1,0 | 1,0 | 1,0 |
| 4 | 1,0 | 1,0 | 1,0 |
| 5 | 1,0 | 1,0 | 1,0 |

 **Članak 9.**

Koeficijent zone za pojedine namjene prostora utvrđuje se kako slijedi:

|  |  |  |  |
| --- | --- | --- | --- |
| zona | *stambeni* | poslovni | proizvodni |
| 1 | 1,000 | 1,000 | 1,000 |
| 2 | 0,950 | 0,950 | 0,950 |
| 3 | 0,900 | 0,900 | 0,900 |
| 4 | 0,550 | 0,850 | 0,700 |
| 5 | 0,400 | 0,750 | 0,550 |

Iznimno, koeficijent zone za pojedine namjene prostora kod legalizacije zgrada utvrđuje se kako slijedi:

|  |  |  |  |
| --- | --- | --- | --- |
| zona | stambeni | poslovni | proizvodni |
| 1 | 0,362 | 0,362 | 0,362 |
| 2 | 0,289 | 0,289 | 0,289 |
| 3 | 0,217 | 0,217 | 0,217 |
| 4 | 0,145 | 0,145 | 0,145 |
| 5 | 0,072 | 0,072 | 0,072 |

 Navedeni koeficijent zona kod legalizacije zgrada vrijedi do roka propisanog Zakonom o postupanju s nezakonito izgrađenim zgradama („Narodne novine“, broj 86/12, 143/13 i 65/17).

 **Članak 10.**

Jedinična vrijednost komunalnog doprinosa obračunava se umnoškom koeficijenta namjene (Kn), koeficijenta zone (Kz) i iznosa u visini 10% prosječnih troškova gradnje m3 etalonske građevine u Republici Hrvatskoj.

Podatak o prosječnim troškovima gradnje m3 etalonske građevine u Republici Hrvatskoj objavljuje nadležno ministarstvo.

Visina komunalnog doprinosa utvrđuje se umnoškom ukupnog obujma građevine s jediničnom vrijednošću komunalnog doprinosa iz stavka 1. ovog članka.

 **Članak 11.**

Obujam garažnog i parkirnog prostora koji su smješteni u sklopu osnovne građevine odnosno na građevnoj čestici umanjuje se m3 za 50%.

Tako umanjeni obujam množi se sa koeficijentom pripadajuće zone i utvrđenim iznosom u visini 10% prosječnih troškova gradnje m3 etalonske građevine u Republici Hrvatskoj.

**IV. NAČINI I ROKOVI PLAĆANJA KOMUNALNOG DOPRINOSA**

 **Članak 12.**

 Komunalni doprinos plaća se odjednom.

Iznimno kod jednokratne uplate komunalnog doprinosa u postupku uključivanja u pravni sustav nezakonito izgrađenih zgrada (legalizacija zgrada) obvezniku se odobrava popust od 15% obračunatog komunalnog doprinosa.

Na zahtjev obveznika može se odobriti obročna otplata na najduži rok od 10 mjeseci.

Za legalizaciju građevina najduži rok otplate je 60 mjeseci.

U odobrenom roku obročnog plaćanja, obveznik se može odlučiti na kvartalne i mjesečne obroke.

Komunalni doprinos odnosno prvi obrok komunalnog doprinosa dospijeva u roku od 15 dana od dana izvršnosti rješenja o komunalnom doprinosu.

Za obročno plaćanje obveznik komunalnog doprinosa je dužan priložiti garanciju banke, a fizičke osobe za garanciju obročnog plaćanja mogu sa Gradom sklopiti ugovor o založnom pravu na nekretnini.

Nekretnina mora biti 50% veće vrijednosti od ukupnog iznosa komunalnog doprinosa i ne smije biti opterećena bilo kakvim teretima.

Na dužne iznose obročne otplate obveznik komunalnog doprinosa plaća kamatu od 5% godišnje.

Za zakašnjele uplate obveznik plaća zateznu zakonsku kamatu.

Iznimno u postupku uključivanja u pravni sustav nezakonito izgrađenih zgrada (legalizacija zgrada) obveznici komunalnog doprinosa za garanciju obročnog plaćanja mogu dostaviti bjanko zadužnicu sa jamcem platcem.

1. **OSLOBAĐANJE OD PLAĆANJA KOMUNALNOG DOPRINOSA**

 **Članak 13.**

Komunalni doprinos ne plaća se za građenje i ozakonjenje:

* komunalne infrastrukture i vatrogasnih domova
* vojnih građevina
* prometne, vodne, komunikacijske i elektroničke komunikacijske infrastrukture
* nadzemnih i podzemnih produktovoda i vodova
* sportskih i dječjih igrališta
* ograda, zidova i potpornih zidova
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
* spomenika.

 **Članak 14.**

Plaćanja komunalnog doprinosa oslobođeni su:

* HRVI iz Domovinskog rata od I. do X. skupine oštećenja organizma i članovi obitelji poginulog hrvatskog branitelja iz Domovinskog rata, određeni u suglasju sa Zakonom kojim se uređuju prava hrvatskih branitelja iz Domovinskog rata i članova njihovih obitelji kada grade odgovarajući stan radi svog stambenog zbrinjavanja,
* pravne ili fizičke osobe, kada grade odgovarajuće stanove putem Ministarstva u čijem je djelokrugu graditeljstvo i obnova,
* HRVI iz Domovinskog rata, kada grade, dograđuju i /ili nadograđuju poslovni prostor ukupnog obujma do 1.800 m3 , za samostalno obavljanje gospodarske djelatnosti.

 Odgovarajućim stanom iz stavka 1. podstavka 1. ovoga članka smatra se stan veličine koja je utvrđena propisom o stambenom zbrinjavanju članova obitelji smrtno stradalog, zatočenog ili nestalog hrvatskog branitelja iz Domovinskog rata i HRVI iz Domovinskog rata.

 Obveznik iz stavka 1. ovoga članka, dužan je prilikom podnošenja zahtjeva za oslobađanje od plaćanja komunalnog doprinosa upravnom tijelu nadležnom za komunalno gospodarstvo Grada dostaviti odgovarajuću dokumentaciju kojom dokazuje ispunjavanje uvjeta iz stavka 1. ovoga članka.

 U površinu stana ne uračunavaju se sporedni pripadci istog stana.

 Pripadajuća površina garaže računa se sukladno članku 33. Generalnog urbanističkog plana Splita.

 Osobe iz stavka 1. ovog članka ukoliko grade veći stan od odgovarajućeg plaćaju komunalni doprinos za razliku obujma stana kojeg rade i odgovarajućeg stana.

 Sredstva komunalnog doprinosa osiguravaju se u Proračunu Grada Splita.

 **Članak 15.**

Kada HRVI iz Domovinskog rata i članovi obitelji poginulog, zatočenog ili nestalog branitelja iz Domovinskog rata provode svoje stambeno zbrinjavanje, kao podnositelji zahtjeva u postupku legalizacije zgrada u roku propisanom Zakonom o postupanju s nezakonito izgrađenim zgradama, ostvaruju dodatni popust pri plaćanju komunalnog doprinosa u visini od 50% obračuna iz članka 10. stavka 2. ove Odluke i to samo za stambeni volumen do 300 m³, uz obvezu prilaganja potvrde da nemaju riješeno stambeno pitanje putem nadležnog ministarstva za pitanja branitelja Domovinskog rata.

Kada ostali hrvatski branitelji iz Domovinskog rata provode svoje stambeno zbrinjavanje kao podnositelji zahtjeva u postupku legalizacije zgrada u roku propisanim Zakonom o postupanju s nezakonito izgrađenim zgradama, ostvaruju dodatni popust pri plaćanju komunalnog doprinosa u visini od 20% obračuna iz članka 10. stavka 2. ove Odluke i to samo za stambeni volumen do 300 m³, uz obvezu prilaganja potvrde da nemaju riješeno stambeno pitanje putem nadležnog ministarstva za pitanja branitelja Domovinskog rata.“

 **Članak 16.**

Za gradnju objekata kulturne, odgojne, obrazovne, zdravstvene, socijalne, duhovne i športske namjene od posebnog interesa za Grad, investitoru koji dokaže da je registriran za obavljanje prednje navedenih djelatnosti može se odobriti djelomično ili potpuno oslobađanje od plaćanja komunalnog doprinosa.

1. **RJEŠENJE O KOMUNALNOM DOPRINOSU**

  **Članak 17.**

 Rješenje o komunalnom doprinosu sadržava:

* podatke o obvezniku komunalnog doprinosa
* iznos sredstava komunalnog doprinosa koji je obveznik dužan platiti
* obvezu, način i rokove plaćanja komunalnog doprinosa i
* prikaz načina obračuna komunalnog doprinosa za građevinu koja se gradi ili je izgrađena, s iskazom obujma, odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

 **Članak 18.**

Rješenje o komunalnom doprinosu donosi upravno tijelo nadležno za poslove komunalnog gospodarstva, na temelju ove Odluke, u postupku pokrenutom po službenoj dužnosti ili po zahtjevu stranke.

 Ako je Grad Split u skladu sa Zakonom o prostornom uređenju, sklopio ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinos, rješenje o komunalnom doprinosu donosi se u skladu s tim ugovorom.

 **Članak 19.**

 Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba, o kojoj odlučuje upravno tijelo županije nadležno za poslove komunalnog gospodarstva.

 **Članak 20.**

 Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole, nakon prijave početka građenja ili nakon početka građenja.

 Iznimno od prethodnog stavka ovoga članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se građevina te namjene počela koristiti ako se koristi bez uporabne dozvole.

Uporabnu dozvolu za skladište ili građevinu namijenjenu proizvodnji upravno tijelo koje ju je donijelo dostavlja na znanje upravnom tijelu nadležnom za poslove komunalnog gospodarstva.

 **Članak 21.**

Upravni odjel izmijenit će po službenoj dužnosti ili po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa.

 Rješenjem o izmjeni rješenja o komunalnom doprinosu u slučaju iz prethodnog stavka ovoga članka obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s odredbama Odluke o komunalnom doprinosu na temelju koje je rješenje o komunalnom doprinosu doneseno.

 Obveznik komunalnog doprinosa odnosno investitor u slučaju iz odredbe stavaka 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

 **Članak 22.**

Upravni odjel nadležan za poslove komunalnog gospodarstva poništit će po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu, ako je građevinska dozvola odnosno drugi akt za građenje oglašen ništavim ili je poništen bez zahtjeva ili suglasnosti investitora.

 Rješenjem o poništenju rješenja o komunalnom doprinosu iz prethodnog stavka ovog članka odredit će se i povrat komunalnog doprinosa u roku najdulje do dvije godine od dana izvršnosti rješenja o komunalnom doprinosu.

 Pri povratu iz prethodnog stavka ovog članka obveznik odnosno investitor nemaju pravo na kamatu.

 **Članak 23.**

Iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora uračunava se kao plaćeni dio komunalnog doprinosa koji se plaća za građenje na istom ili drugom zemljištu na području Grada Splita ako to zatraži obveznik komunalnog doprinosa odnosno investitor.

 Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu.

 **Članak 24.**

Stupanjem na snagu ove Odluke prestaje važiti Odluka o komunalnom doprinosu („Službeni glasnik Grada Splita“, broj 18/10, 27/10, 42/11, 30/12, 33/12, 39/12- pročišćeni tekst, 39/12, 13/13 i 25/15).

 **Članak 25.**

Ova Odluka stupa na snagu osmog dana od dana objave u „Službenom glasniku Grada Splita“.

KLASA:

URBROJ:

Split,

 **PREDSJEDNIK GRADSKOG VIJEĆA**

Igor Stanišić

 **OBRAZLOŽENJE**

**Dana 04.08.2018.godine stupio je na snagu novi Zakon o komunalnom gospodarstvu („Narodne novine“ br.68/18 od dana 27. srpnja 2018. -u nastavku Zakon).**

Dana 04. kolovoza 2018. godine stupio je na snagu novi Zakon o komunalnom gospodarstvu koji je objavljen u „Narodnim novinama“ Republike Hrvatske broj 68/18 od dana 27. srpnja 2018. godine.

Suglasno članku 130. stavak 1. novog Zakona o komunalnom gospodarstvu, jedinice lokalne samouprave dužne su donijeti Odluku o komunalnom doprinosu, u skladu s člankom 78. Zakona, u roku od 6 (šest) mjeseci od dana stupanja na snagu Zakona.

Na temelju odredbe članka 78. stavka 1. Zakona, predstavničko tijelo jedinice lokalne samouprave donosi odluku o komunalnom doprinosu kojom se određuju zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

Sukladno gore navedenom, Grad Split dužan je donijeti Odluku o komunalnom doprinosu (u daljnjem tekstu: Odluka) radi usklađivanja sa novim Zakonom.

Prijedlog Odluke je sačinjen sukladno odredbama novog Zakona, s tim da su odredbe koje se odnose na zone za plaćanje komunalnog doprinosa, jediničnu vrijednost komunalnog doprinosa, mogućnost obročnog plaćanja, mogućnost popusta i mogućnost oslobađanja (potpunog ili djelomičnog) od plaćanja komunalnog doprinosa ostale iste kao do sada.

U odnosu na ranije važeći Zakon o komunalnom gospodarstvu novi Zakon u odnosu na sistem obračuna komunalnog doprinosa i postupak utvrđivanja istog donosi određene novine.

Navedene novine sastoje se u sljedećem:

- utvrđivanju obveznika komunalnog doprinosa prema čl. 77 Zakona (članak 3. Odluke),

- rješenje o komunalnom doprinosu više obvezatno ne sadrži prema članku 85. Zakona „popis objekata i uređaja komunalne infrastrukture koje će jedinice lokalne samouprave izgraditi u skladu s Programom gradnje objekata i uređaja komunalne infrastrukture“, kao ni „obvezu jedinice lokalne samouprave o razmjernom povratu sredstava u odnosu na izgrađenost objekata i uređaja komunalne infrastrukture i ostvareni priliv sredstava“ (članak 17. Odluke),

- prema novom Zakonu (čl. 78) Odluka o komunalnom doprinosu ne sadrži više izvore sredstava iz kojih će se namiriti iznos komunalnog doprinosa za slučaj potpunog ili djelomičnog oslobađanja (članak 16. Odluke),

- u članku 77. Zakona propisane su taksativno građevine za čiju izgradnju se ne plaća komunalni doprinos (članak 13. Odluke),

 - prema članku 87. Zakona u slučaju ako je naknadno izmijenjena građevinska dozvola, drugi akt za građenje ili glavni projekt potrebno je izmijeniti ovršno odnosno pravomoćno rješenje o komunalnom doprinosu i obračunati komunalni doprinos prema izmijenjenim podacima iz izmijenjenog odobrenja za gradnju i odrediti plaćanje komunalnog doprinosa odnosno povrat razlike komunalnog doprinosa (ako je izmijenjenim rješenjem obračunat manji komunalni doprinos u odnosu na ranije obračunat), u skladu s odlukom o komunalnom doprinosu u skladu s kojom je rješenje o komunalnom doprinosu doneseno (članak 21. Odluke),

- prema članku 88. Zakona ako je građevinska dozvola ili drugi akt za građenje naknadno proglašen ništavim ili poništen bez zahtjeva odnosno suglasnosti investitora upravno tijelo će po zahtjevu obveznika komunalnog doprinosa poništiti izvršno odnosno pravomoćno rješenje o komunalnom doprinosu i odrediti povrat uplaćenog komunalnog doprinosa u roku koji ne može biti dulji od dvije godine od dana izvršnosti rješenja, (članak 22. Odluke),

- prema članku 89. Zakona iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora uračunava se kao plaćeni dio komunalnog doprinosa koji se plaća za građenje na istom ili drugom zemljištu na području Grada Splita ako to zatraži obveznik komunalnog doprinosa odnosno investitor. Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu (čl. 23 Odluke).

 Prilog: Tekst važeće Odluke o komunalnom doprinosu („Službeni glasnik Grada Splita“, broj 18/10, 27/10, 42/11, 30/12, 33/12, 39/12-pročišćeni tekst, 39/12, 13/13 i 25/15)